text: Landbruget tjener masser af penge
  03 juli 2012 kl. 06.18
  Dansk landbrug - især svineavlerne - tjener penge igen og har nu en god mulighed for at høvle af på den 350 milliarder store gæld
  Hvor et gennemsnitligt, professionelt heltidslandbrug sidste år fik et driftsresultat på cirka 450.000 kroner, byder 2012 på et driftsresultat på 545.000 kroner, viser en ny prognose fra Videncentret for Landbrug. Det giver en fremgang i indtjeningen på 20 procent.
  
  Nedbring gælden
  For svineproducenterne, der næste år forventes at få et driftsresultat på en million kroner, er der tale om rekordresultater, skriver Børsen.
  Formanden for Landbrug og Fødevarers svineproduktionsaktiviteter, Lindhardt Nielsen, slår fast, at den forøgede indtjening først og fremmest skal bruges til at nedbringe den massive gæld.
  
  Rolig nu 
  Hos en af landbrugets store långivere, DLR Kredit, maner man dog til besindighed.
  - Det er bestemt positivt, at indtjeningen stiger. Men så meget tjenes der altså heller ikke i landbruget, og vi har et historisk lavt renteniveau, siger administrerende direktør Bent Andersen.
  